Dansk Folkepartis eneste medlem af byrådet i Vesthimmerland, Liselotte Lynge, har tirsdag meldt sig ud af partiet. Hun fortsætter som løsgænger i byrådet. Liselotte Lynge siger til TV2 Nord, at udmeldelsen skyldes, at der længe i DF har været talt alt for megen om personfnidder og for lidt om politik. - Det har været en svær beslutning, for jeg er DF’er helt ind i hjertet og har været medlem siden 2013, siger hun. Liselotte Lynge var også formand for partiets lokalafdeling i Vesthimmerland, ligesom hun var partiets folketingskandidat i Aalborg Nord - to poster, hun i kraft af sin udmeldelse forlader. En weekend på Hjallerup Marked blev dråben Ifølge Liselotte Lynge skyldes hendes farvel ikke utilfredshed med partiformand Morten Messerschmidt. - Jeg støttede Morten som ny formand, og han har sat gang i rigtig meget. Så det er ikke på grund af ham, jeg går, pointerer hun. Angiveligt var det “en hård weekend på Hjallerup Marked,” der blev dråben, der fik bægeret til at flyde over. Partiet havde en stand på markedet. - Der skete internt nogle ting, som jeg ikke vil uddybe, men som gjorde mig meget trist, forklarer Liselotte Lynge. Liselotte Lynge var DF's eneste byrådsmedlem i nordjysk kommune. Få hele analysen af sagen her:

Opsummering:
Liselotte Lynge, der er medlem af byrådet i Vesthimmerland og formand for Dansk Folkepartis lokalafdeling, har meldt sig ud af partiet.